b'\n_START_ARTICLE_\nAntanas Visminas\n_START_PARAGRAPH_\nAntanas Visminas (1894 m. rugs\xc4\x97jo 17 d. Viek\xc5\xa1ni\xc5\xb3 miestelyje, Ma\xc5\xbeeiki\xc5\xb3 apskr. \xe2\x80\x93 1979 m. rugs\xc4\x97jo 24 d. Woodside, NY \xe2\x80\x93 JAV), vargonininkas, chorvedys, visuomen\xc4\x97s veik\xc4\x97jas.\n_START_SECTION_\nBiografija\n_START_PARAGRAPH_\n1910\xe2\x80\x931912 m. mok\xc4\x97si J. Naujalio vargoninink\xc5\xb3 kursuose Kaune. J. Naujalis mok\xc4\x97 ir choralo, J. \xc5\xa0tarka chorvedybos, T. Brazys harmonijos ir muzikos istorijos. Kartu lank\xc4\x97 \xe2\x80\x9eSaul\xc4\x97s\xe2\x80\x9c mokytoj\xc5\xb3 kursus. Prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 atvyko \xc4\xaf JAV ir prad\xc4\x97jo vargonininkauti Au\xc5\xa1ros Vart\xc5\xb3 lietuvi\xc5\xb3 parapijoje New York Cityje, NY. Dainuoti mok\xc4\x97si pas M. Petrausk\xc4\x85, o 1925 m. baig\xc4\x97 Pius X Institute of Liturgical Music. Taip pat mok\xc4\x97si ir \xc5\xa0ven\xc4\x8diausios \xc5\xa0irdies muzikos kolegijoje. Vargonininkavo ir vadovavo chorams daugelyje lietuvi\xc5\xb3 parapij\xc5\xb3: \xc5\xa0v. Petro ir Povilo Homesteade, PA, ir Elizabethe, NJ, \xc5\xa0v. Jurgio Klyvlende, OH, \xc5\xa0v. Juozapo Waterbury, CT, \xc5\xa0v. Kazimiero Amsterdame, NY, Angel\xc5\xb3 Karalien\xc4\x97s ir Apsirei\xc5\xa1kimo Brooklyne, NY, ir Worcesker, MA, \xc5\xa0v. Pranci\xc5\xa1kaus Lawrence, MA, Vie\xc5\xa1paties Atsimainymo Maspethe, NY, ir kitur. Visur buvo sub\xc5\xabr\xc4\x99s chorus, reng\xc4\x97 koncertus, dainavo per radij\xc4\x85, stat\xc4\x97 operetes ir kitus stambesnius muzikinius veikalus, daug d\xc4\x97mesio skyr\xc4\x97 ba\xc5\xbenytin\xc4\x97s muzikos propagavimui. Ne kart\xc4\x85 pastat\xc4\x97 Th. Dubois oratorij\xc4\x85 \xe2\x80\x9eSeptyni Kristaus \xc5\xbeod\xc5\xbeiai", chorus i\xc5\xa1mok\xc4\x97 daug mi\xc5\xa1i\xc5\xb3, mi\xc5\xa1par\xc5\xb3, giesmi\xc5\xb3 ir dain\xc5\xb3. Organizavo Vy\xc4\x8di\xc5\xb3 chorus, Lawrence sub\xc5\xabr\xc4\x97 vargoninink\xc5\xb3 chor\xc4\x85, kuris koncertavo daugelyje JAV lietuvi\xc5\xb3 kolonij\xc5\xb3. 1936 m. suorganizavo Lawrence apskrities dain\xc5\xb3 \xc5\xa1vent\xc4\x99, 1952 m. New Yorko ir New Jersio apskri\xc4\x8di\xc5\xb3 dain\xc5\xb3 \xc5\xa1vent\xc4\x99 (dalyvavo 14 chor\xc5\xb3). Su chorais dalyvavo 1939 ir 1964 m. Pasaulini\xc5\xb3 parod\xc5\xb3 Niujorke Lietuvi\xc5\xb3 dien\xc5\xb3 \xc5\xa1vent\xc4\x97se, festivaliuose, buvo 1964 m. paro dos Dain\xc5\xb3 dienos muzikos sekcijos vadovas._NEWLINE_Priklaus\xc4\x97 \xc4\xafvairioms lietuvi\xc5\xb3 organizacijoms, da lyvavo BALF\xe2\x80\x99o LB veikloje, nuo 1914 m. ALRK Vargoninink\xc5\xb3 s\xc4\x85jungos narys, taip pat New Yorko-New Jersio provincijos narys, nuo 1921 m. kelis kartus buvo renkamas Centro valdybos ra\xc5\xa1tininku, 1932\xe2\x80\x931934 m. rinktas Centro valdybos pirmininku, nuo 1936 m. vicepirmininku, 1934 m. Vargoninink\xc5\xb3 s\xc4\x85jungos nari\xc5\xb3 ekskursijos \xc4\xaf Lie tuv\xc4\x85 organizatorius ir vadovas. Suk\xc5\xabr\xc4\x97 dain\xc5\xb3 ir giesmi\xc5\xb3 chorams bei solistams, vaidinim\xc4\x85 \xe2\x80\x9e\xc5\xa0ventoji naktis\xe2\x80\x9c, \xc5\xa1ar\xc5\xbe\xc4\x85 \xe2\x80\x9eMulkiny\xc4\x8dia" ir kt.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'